“หุ้นเอเชีย” เปิดผันผวน นักลงทุนจับตา “คองเกรส” เจรจาเพดานหนี้
“ตลาดหุ้นเอเชีย” เปิดผันผวน ขณะที่นักลงทุนจับตาการเจรจาเพดานหนี้ของสหรัฐ รวมทั้งข้อมูลเศรษฐกิจสำคัญ ซึ่งรวมถึงดุลการค้าของอินโดนีเซียและอินเดียในวันนี้
“ตลาดหุ้นเอเชีย” เปิดผันผวน ขณะที่นักลงทุนจับตาการเจรจาเพดานหนี้ของสหรัฐ รวมทั้งข้อมูลเศรษฐกิจสำคัญ ซึ่งรวมถึงดุลการค้าของอินโดนีเซียและอินเดียในวันนี้
15 พ.ค. 2566

ผู้สื่อข่าวรายงานว่า ตลาดหุ้นเอเชีย เปิดแดนลบและบวกในวันนี้ ขณะที่นักลงทุนจับตาการเจรจาเพดานหนี้ของสหรัฐอย่างใกล้ชิด รวมทั้งข้อมูลเศรษฐกิจสำคัญ ซึ่งรวมถึงดุลการค้าของอินโดนีเซียและอินเดียในวันนี้
ดัชนีฮั่งเส็งตลาดหุ้นฮ่องกงเปิดที่ระดับ 19,525.06 จุด ลดลง 102.18 จุด หรือ -0.52% ขณะที่ดัชนีนิกเกอิตลาดหุ้นโตเกียวเปิดที่ระดับ 29,547.04 จุด เพิ่มขึ้น 158.74 จุด หรือ +0.54% และดัชนีเซี่ยงไฮ้คอมโพสิตเปิดที่ 3,269.88 จุด ลดลง 2.48 จุด  หรือ -0.07%
ส่วนดัชนี S&amp;P/ASX 200 ตลาดหุ้นออสเตรเลียเปิดลบเล็กน้อย และดัชนี KOSPI เปิดลบราว 0.24%
ด้าน ประธานาธิบดีโจ ไบเดน ผู้นำสหรัฐเปิดเผยกับผู้สื่อข่าวว่า เขาคาดว่าจะประชุมร่วมกับผู้นำสภาคองเกรส ซึ่งรวมถึงนายเควิน แมคคาร์ธี ประธานสภาผู้แทนราษฎรสหรัฐ ในวันอังคารที่ 16 พ.ค.นี้ เพื่อเจรจาต่อรองเกี่ยวกับการปรับเพิ่มเพดานหนี้ โดยมีเป้าหมายที่จะป้องกันไม่ให้สหรัฐเผชิญกับการผิดนัดชำระหนี้ครั้งประวัติศาสตร์
ขณะที่ นางเจเน็ต เยลเลน รัฐมนตรีคลังสหรัฐเตือนว่า สหรัฐอาจจะเผชิญกับการผิดนัดชำระหนี้ภายในวันที่ 1 มิ.ย.66 ซึ่งเร็วกว่าที่นักวิเคราะห์ในตลาดวอลล์สตรีทคาดการณ์ไว้ โดยโกลด์แมน แซคส์คาดการณ์ล่าสุดว่ารัฐบาลสหรัฐจะผิดนัดชำระหนี้ในช่วงปลายเดือนก.ค.
ส่วนนักลงทุนจับตาข้อมูลเศรษฐกิจในวันนี้ โดยญี่ปุ่นมีกำหนดเปิดเผยดัชนีราคาผู้ผลิต (PPI) เดือนเม.ย., อินโดนีเซียเปิดเผยดุลการค้าเดือนเม.ย., อียูเปิดเผยการผลิตภาคอุตสาหกรรมเดือนมี.ค., อินเดียเปิดเผยดุลการค้าเดือนเม.ย. และสหรัฐเปิดเผยดัชนีภาคการผลิต (Empire State Manufacturing Index) เดือนพ.ค.จากเฟดนิวยอร์ก